Pang-iipit ki Senador Trillanes kinukondena kan Makabayan Bikol\nKinukondenar kan Makabayan Bikol an padagos na pang-iipit ni Presidente Rodrigo Duterte sa mga nagcocontra sa saiyang administrasyon asin an pinakahuri naman na biktima iyo si Senador Antonio Trillanes IV matapos bawion si pig-isyung amnestiya kan panahon ni dating Presidente Benigno Aquino III matapos magpaluwas nin Presidential Proclamation No. 572 asin pinapa-arestar an senador.\nAlagad dai ma-implementar an mandamiento de aresto kasunod kan ginibong pagcuestion sa jusgado kan pig-isyung presidential proclamation.\nSi Tess Pielago, regional coordinator kan Makabayan Bikol nagsabi malinaw na sarong political repression asin political persecution an pagbawi kan Presidente kan amnestiya mantang kritico sa administrasyon Duterte an senador.\nNagtutubod an Makabayan Bikol na malinaw na pang-iipit an ginibo ni Duterte na kun kritico ka asin nagpapahayag nin paglaban sa saiyang administrasyon arog kan ginigibo kan Makabayan Block, siring kan mga activista, mga legal defenders, human rights defenders malinaw na mga persecution arog kan nangyari ki Senador Lelia De Lima, Lisa Masa, Ka Satur Ocampo, Ka Paeng, Teddy Casino asin an pinakahuri si Senador Trillanes, ini langtadan na persecution politically.\nAn gawing ini sarong diversionary tactic sa tahaw kan inaatubang na inflation rate kan nasyon na mayormenteng apektado an mga nagtitios na familia, sabi pa.\nNagtutubod sinda sa sabi kan mga experto sa ley asin sa proceso na inagihan ni Trillanes, legal asin nag-agi siya sa tamang proceso sa pagkaigwa nin amnestiya, nag-applay siya dai matatawan nin certificasyon kun dai nag-applay asin inaako niya an responsabilidad sa Oakwood mutiny kan taon dos mil tres.\nSi Trillanes, dating Navy Officer nanindugan na ipapadagos niya an laban legal contra sa aksyon sa saiya ni Duterte.\nAlagad sinabi pa ni Pielago na an daing data kaini, perming nangyayari sa satong sociodad pag-igwang nagiging mainit na mga isyu laban sa administrasyon pighahanapan na matakopan an nagtitinding krisis na nangyayari man ini sa administrasyon ni dating Presidente Gloria Macapagal-Arroyo.\nAn senador na nakakuang amnestiya siyam nang taon an nakakaagi alagad padagos an pangapodan kan Makabayan siring kan Karapatan Bikol asin Karapatan nasyonal na dapat palibrehon na si mga political prisoners asin ipadagos an peace talk.\nDapat midmidon an saindang mga individual rights na magpahayag kan saindang panindugan para sa satong nasyon, sabi pa kan Makabayan Bikol.\nPag-igwang mga nangyayari contra sa administrasyon perming pigtutukdo an ‘’dilawan’’ o Liberal Party, kritico kan administrasyon asin Makabayan Block. Arog kaini si nangyari kan pagdeclara nin Martial law ni dipuntong diktador Ferdinand Marcos. Nagpagamit si dating Senador Juan Ponce Enrile sa paagi nin saging-saging ambush.


Igwa nang 541 establisimiento sa Bicol aprubado na an saindang aplikasyon sa opisina rehiyonal kan Departament of Labor and Employment (DOLE) para sa Covid-19 Adjustment Measures Program (CAMP) asin igwa nang total na 9,144 na empleados an makakarecibe na kan Php5,000 na cash aid.\nAlagad sa 5,336 na mga aplikante an padagos pang pendiente asin maabot sa 425 pribadong establisimiento kulang pa an saindang pigsumiter na papeles.\nAn personaje kan DOLE pig-iinformar an mga pribadong establisimiento sa paagi nin email o pag-apod nganing kumpletohan an mga kakulangan sa pigsumiter na papeles.\nAn gabos na aplikante kaipuhan kumpletohon an mga rekisitos nganing an saindang CAMP applications maproceso na asin maaprubaran.\nSinabi ni DOLE regional director Joel Gonzales igwa sindang nakatagamang Php45.7 milyon bilang cash aid sa mga apektadong trabajador na dai makatrabajo huli kan lockdown mantang padagos pang naglalangkaw an coronavirus pandemic.\nNagpaluwas nang direktiba si Gonzales sa saindang ahencia na ipaluwas na an asistencia finansyal sa enot na grupo kan mga calificadong apektadong empleados sa rehiyon.\nCada empleados magrerecibe nin Php5,000 na cash aid nganing ibakal nin pagkakan asin iba pang mga pangangaipo kan saindang familia.\nMaabot pa sa 5,336 na mga aplikasyon sa CAMP an padagos pang pendiente sa DOLE asin ini si mga pribadong establisimiento na nag-implementar kan saindang Flexible Working Arrangement (FWAs) o nagkaigwa kan saindang temporaryong pagsara, bilang pagsunod sa DOLE Labor Advisory No. 9, serye kan 2020.


Saro naman na petisyon an nakatalaan isangat sa Department of Energy (DOE) kan sarong organisasyon nin consumedores nin kuryente sa Albay contra sa manijamiento kan Albay Power and Energy Corporation (APEC) huli kan pagbalga sa concessions agreement ninda sa kan dating Albay Electric Cooperative (ALECO).\nIni an pigbuyagyag ni James Casilihan, lider kan ALECO Multi-Sectoral Stakeholders Organization (AMSSO) kasunod kan enot na pigsangat na reclamo sa Energy Regulatory Commission ni AKB party list Congressman Alfredo Garbin na nagcucuestion kan paliog na cuatro pesos na dugang na singil sa tarifa sa kuryente cada kilowatt hour.\nHagad kan AKB sa ERC na dapat malinawan kun tama o overcharging an pigsisingil na dugang na P4.00 na tarifa.\nAn paliwanag kan manijamiento kan APEC kun halangkaw an saindang pigpatong sa tarifa sa kuryente huli ta mahal man an presyo kan saindang binabakal na suplay nin kuryente sa WESM.\nSinabi kan AMSSO an saindang abogado na si Atty. Bartolome Rayco nag-aandam na kan petisyon na malinaw na nagbalga sa concessions agreement an APEC sa pagpalyar na makabayad sa dating obligasyon finansyal kan ALECO na labi sa P4 bilyon.\nSinabi ni Casilihan sa sinambit na kasundoan nag-aasegurar an manijamiento kan APEC na babayadan an dakulang mga kautangan kan dating manijamiento asin kabale sa mga testigo iyo si Obispo Joel Baylon.\nAn record nagpapaheling nadoble an kautangan kan pribadong korporasyon na nag-aabot na sa P8 bilyon apesar na nagpalangkaw nin tarifa maluya pa an serbisyo apektado an maabot sa 200 mil na consumedores sa tolong congressional district kan Albay.\nDinagdag pa ni Casilihan na huli kan mga pagbalga sa sinambit na agreement dapat ibuelta na sa dating manijamiento kan ALECO asin bawion sa pribadong korporasyon na sadiri kan San Miguel Energy Corporation.\nAn ALECO iyo an may ligal na franquicia alagad mayo kaini an presenteng manijamiento.\nAn AMSSO madulok sa Bikolanong Undersecretary Wimpy Fuentebella kan DOE nganing makatabang sa pagresolber kan reclamo kan consumedores. (dpa)


Lending collector, victima nin holdup, carnap - BICOL STANDARD | Bicol News\nHome Camarines Sur News Police Report Lending collector, victima nin holdup, carnap\nLending collector, victima nin holdup, carnap\nMINALABAC, Camarines Sur— Sarong credit consultant kan Oragon Lending Corp. an navictima suboot nin Robbery Hold-up with Carnapping poco mas o menos ala-1 nin hapon kan Lunes sa Zone 3, barangay Irayang Solong sa banwaan na ini.\nSi Edwin Sabilay y Ilan, 36, may agom, asin residente kan Zone 5, Barangay San Roque, Calabanga, Camarines Sur, nagduman sa tindahan ni Mrs. Elano tanganing kolektahon an bayad kaini.\nAlagad, bago pa man makua an nasambit na kwarta, pigpara siya kan 2ng lalaking nakalunad sa motorsiklo.\nSa saiyang pahayag, sinabi kan victima na tinutukan siya nin badil kan saro sa mga lalaki na nakasulot nin closed helmet.\nNagdeclarar nin hold-up an dai namidbid na suspechado, asin kinua an nakolektang P8,000 asin an cell phone kan victima. Dae pa nakontento, inagaw pa sa victima an saiyang Honda Wave 100 na motorsiklo na may plate number na 5310.\nDae man kinulgan an victima, segun sa pahayag kaini.\nTulos nagdulag an duwang lalaki pasiring sa dai pa maaraman na direksyon.\nMientrastanto, an victima nagrani sa Minalabac Municipal Police Station tanganing maghagad nin tabang.\nSa oras na sinusurat an baretang ini, padagos pa an imbestigasyon kan mga pulis.— BICOLSTANDARD.COM\nLending collector, victima nin holdup, carnap Reviewed by Bicol Standard on Wednesday, November 12, 2014 Rating: 5


SA PNR BICOL EXPRESS: Modernisasyon ipapaubaya na sa masunod na Presidente\nDapat ipadagos kan masunod na Presidente an modernisasyon kan Philippine National Railways Bicol Express alagad posibleng magsikad man giraray an multi-billion peso na proyecto antes magtapos an termino ni Presidente Rodrigo R. Duterte.\nSaro ini sa pig-urulayan sa ginibong Regional Development Council (RDC) meeting na pinamamayohan ni Legazpi City Mayor Noel Rosal kan Febrero 2021 kabale an Bicol International Airport sa Daraga, Albay na pinangako kan kontraktor matatapos sa Septiembre ngunian na taon.\nIni an mga pahayag sa Bicol Mail ni Presidential Adviser for Bicol Affairs dating Juez Marvel Clavecillia, alagad an inaatubang na problema kan China Railway Engineering (CRE) iyo an road right of way bako lang sa ribo-ribong squatters.\nSinabi pa ni Clavecilla igwa nang pig-down load an gobierno nasyonal nin Php800 milyon para sa feasibility studies sa implementasyon sa piglalangkag nang modernisasyon kan perokarril.\nPNR Bridge sa barangay Taban-Inalahan, Libmanan, Camarines Sur labi na sa 60-anyos alagad pusog pa asin aroaldaw inaagihan kan Commuter train na viajeng Naga Sipocot.\nPanahon pa kan yaon sa puesto an Bicolanong Cesar Chavez bilang undersecretary kan Department of Transportation asin sa ngunian yaon na sa ika-limang taon sa Malacañan si Duterte madiklom pa an paglaom kan Bicolanong pasajeros.\nSinabi kaidto ni DOTr Secretary Arthur Tugade an time table puon 2018-2022 alagad sagcod sa ngunian dai pa narerealisar matatapos nalang an termino ni Duterte.\nAn train stations hale sa Paco, Manila, abut sa Matnog, Sorsogon na mapalaba asin lakbang kan 638 km na bagong konstruksyon kan railways kaparejo na sa international standard.\nAn administrasyon ni Duterte naka-utang na nin P175-B sa nasyon kan China para sa modernisasyon kan Bicol Express.\nAn utang babayadan kan gobierno kan Filipinas sa laog nin 20 anyos asin dos por cientong interest per anum.\nSa entrevista ki Greg Mano, jefe kan PNR Bicol sinabi kaini sinda asin an CRE kaibanan an saindang Engineering Department nagconducir na nin satellite survey kan 2019 sa mga PNR railways sa Camarines Sur, Albay sagcod na nagbisita sa Sorsogon mantang kabale an provincia sa program re-routing mantang magkakaigwa na nin bagong desinyo para sa makaskas na dalagan kan train na aabuton nin sagcod sa anom na oras an viaje haling Manila sundo sa Matnog, Sorsogon.\nSa saindang survey dakul an mga kurbadang lugar sa Camarines Sur asin Albay kaya magkakaigwa nin problema sa road right of way. (DPAureus)


Trivia: Fiesta nin mga Gadan - BICOL STANDARD | Bicol News\nHome Isipon Osipon News Trivia Trivia: Fiesta nin mga Gadan\nTrivia: Fiesta nin mga Gadan\nNgonian na mga panahon an apod ta kan Nobiembre 1, All Saints Day o Aldaw nin mga Santo, Undas sa Tagalogs asin Fiesta nin mga Kalag sa Bicol.\nKan enot na mga panahon, an mga Kristiano, secretong nagtitiripon para tawan nin honra an anibersaryo kan mga nagadan na martyr.\nAlagad, durante kan panahon nin persecusyon, sa lindong ninda Emperor Nero asin Diocletian, nagdakul na maray an mga martyrs. Huli kaini, naging difisil na maray an pagkaigwa nin suruway na celebrasyon para sa sainda.\nKaya, nagpagkaoroyonan na mag declarar nin sarong aldaw para sa pagromdom sa sainda gabos.\nAn pinaka enot na nairehistrong celebrasyon kan All Saint’s Day nangyari kan 397 A.D, sa St. Basil kan Caesarea. Sa sarong tiripon, inimbitaran si gabos na kristiano sa Provincia kan Pontus para sa fiesta kan All Saints Day.\nAn celebrasyon na ini, sarong pagromdom kan mga santong Kristiano, orog na si mga mayong especial na fiesta para sa sainda, sa kadakul na mga Romano Katolikong nasyon, Angelican asin simbahan nin mga Protestante.\nAn All Saints Day pig cecelebrar sa kadakol na mga nasyones kan kinaban.\nSa mga nasyones arog kan Pilipinas, Belgium, Hungary, Italy, Pertugal, asin Mexico, an mga tawo nagdadara nin mga burak sa linubngan kan saindang mga parientes asin miembros kan saindang familia.\nSa ibang nasyon sa Europa, arog kan Austria, Croatia, Poland, Asin Romania, ugali kan mga tawo na magsulo nin kandila sa ibabaw kan mga panteon kan gadan.\nSa nasyon kan Francia, an kinaugalian kan mga tawo iyo an pag-atang kan Nobiembre 1 para sa mga Santo. Alagad, pagdikom kan bangui, an atensyon kan mga tawo, duman na sa mga gadan.\nPublic holiday an November 1 sa Austria, Belgium, Bolivia, Chile, Croatia, France, parte kan Germany, Hungary, Italy Liechtenstein, Pilipinas, Poland, Portugal, Spain, Sweden, asin parte kan Switzerland.\nAlagad, bako an aldaw na ining holiday sa Austria, Canada, United Kingdom asin sa United States.\nAn idea kan All Saints' Day na nagpoon kan ika apat na siglo kan an mga Kristianong Greigo padagos na magtangkuros kan fiesta kada primerong Domingo pakalihis kan Pentecost. Ini para honrahon si mga Santo asin mga martyrs.\nAn iba nagsasabi na kan 270 CE, alagad mayo nin bulan na nakabugtak sa record, si Pope Gregory IV, pig awtorisaran an declarasyon an Nobiembre 1 bilang holiday kan 835 CE.\nMay pagtubod na an declarasyon kan fecha 1 kan Nombiembre, may obheto na ribayan an an fiesta kan mga pagano na inaapod na Festival of the Dead (inaapod man na Samhain o an fiesta ni Saman, lord of death).\nAn All Saints’ Day, dae man dapat ikaribong kan All Souls’ Day, na primerong ginbo sa monastery kan Cluny kan 993 CE, na magrikas na nagkanayap sa mga Kristianong nasyon.\nTrivia: Fiesta nin mga Gadan Reviewed by Bicol Standard on Friday, October 31, 2014 Rating: 5\nTags : Isipon Osipon News Trivia


The Olivera Brothers - Wikipedia\nThe Olivera Brothers\nAn magturugang na Olivera\nAn The Olivera Brothers o An Magturugang na Olivera sarong grupo nin mga parakantang magturugang. Sinda anas namundag asin nagdarakula sa Syudad nin Naga, Filipinas. An grupong ini nabilog kan taon 1986 asin an magturugang iyo sinda Jose, Cesar asin Allan Olivera. May beses an matua nindang tugang na si Danilo nabali sa grupo, asin komo quartet, an kapot niya piano o gitara.\nAn mga magurang ninda iyo sinda Laurente Olivera na namundag sa Tabuco, syudad kan Naga asin si Elisa Arteta, na namundag sa Tinago, Syudad nin Legazpi. Sampulo sindang magturugang na makangalas ta, maliban sa duwa (Nemesia asin Corazon), anas nagin mga propesyonal na mga parakanta. An sampulong ini iyo sinda: Nemesia, Danilo, Jose, Winifredo, Zenaida, Cesar, Corazon, Nelson, Allan asin Joel, na nasambit sa pasurunod na edad.\nBilang naggururang dara an pambihirang talento sa pagkanta, sinda nakaabot'abot na kun saen-saen sa pagpamalas asin paglinga sa rinibong mga paradangog paagi kan saindang nakakawiling mga awit, na sabi ninda, sobra sa sanggatos na kanta an yaon sa saindang repertoire.\nSa tataramon nin Ingles na mga kanta, magian na nadadara ninda an mga kanta kan Lettermen, an ki Tom Jones, Engelbert, Platters, Louie Amstrong, The Beatles, asin mga iba-ibang awit-banwa o folk songs arog kan dinadara na John Denver asin James Taylor asin iba pa.\nSinda sayod man na tataong mag'awit kan mga maririkas, nag'oro'olaptik na togtog kan mga kantang Espanyol arog kan Rancho Grande, Besa Me Mucho, Quien Sera, El Buro Su Carbon, Solamente, Eres Tu, asin La Ultimo Noche. Sinda man mahusay magtimplang kanta kan mga bantogan na awit Tagalog, klasikal o moderno.\nBilang bangot sa banggi, kun an saindang pinagkakantahan na lugar dakul bikolano o mga Bikolano, dai ninda nalilingawan ikanta an mga mapongaw na awit Bikolnon o idto man mga makangising mga kanta na dai nanggad nalihis na biyo naghaharakatak an mga paradangog ta nasasabotan tolos an mga patuya' o pasubang kahulogan kan kinakanta.\nSa linyada nin mga Kantang Bikol na harani sa puso nindang iti'yaw iyo an Boses ni Lolo, Sarong Banggi, Historia de Un Amor na nagigin Istorya kan Duwang Pagkamoot asin To all the Girls I Loved Before, na may makapupusngak na bersyon sa Bikol.\nSa saindang trio, gabos sinda mga vocalist na nagriribay'ribay sana sa pagkanta ngane dai manganaan an halanohan pero si Jose kapot an rhythm guitar, si Allan man an lead guitar asin si Cesar upright bass. Si Jose (na makangalas bisto man sa pangaran na George) may talento sa pagkantang huna mo naglilimogmog an boses, nagkakaga'ka', malagong asin hararom na garo ginogoyod.\nBilang trio na parakanta, naabot na ninda an Penang, Malaysia (nagkanta sinda duman sa Casuarina Hotel, apat na bulan, 1990), an Seoul, South Korea (nagkanta sa Hyatt Hotel, 1994-1995) asin sinda pabalik-balik sana sa Manila sa pagkanta sa mga resto bar arog kan Molave Cafe, Club Niwa, Buenelia Plaza Cafe. Dati regular sindang nagtotogtog sa Naga sa Lolo's Bar kun Domingo dawa totoo sige man an kanta ninda sa mga kasalan, mga espesyal na tiripon asin sa mga okasyon.\nIbang pang banda pinagmukna[liwaton | liwaton an gikanan]\nKan mas amay pang mga taon, 1972, an magturugang na Jose, Zenaida asin Winifredo nagbilog nin sarong banda na inapod nindang Supreme Conclusions. May lima pa sindang kaapil igdi na bako nindang mga tugang, alagad anas sinda mga Bikolano. Ini naghaloy na gayo asin nagkasiriblagan sana kan taon 1983. Bilang dakulang grupo, halawig na pabalik-balik sa Hapon sa pagtogtog pero sinda nakabase sa Olongapo.\nLolo's Bar - \nPahayag asin osipon ni Jorge asin Cesar Olivera. (Agosto 2009)\nPinaghugot gikan sa "https://bcl.wikipedia.org/w/index.php?title=The_Olivera_Brothers&oldid=182052"\nHuring pigliwat an pahinang ini kan 21 Abril 2019, alas 15:41.


An midya, ika, ako, saka an martial law | Magbikol Kita\nWednesday, October 20, 2021, 10:21pm\nPublished on Sunday, October 18, 2020, 2:40pm\n(Ikaduwang parte kan Broadcasting sa Bikol)\nKan 1969, kasagsagan kan aktibismo sa intirong Pilipinas pati sa Bikol, nagpuli na ako haling UP Los Baños. Digdi sa Naga, nag-enrol ako sa UNC, Liberal Arts major in English. Kinua tulos ako ni Emil Saavedra bilang associate editor kan Nueva Caceres, an official forthnightly publication kan unibersidad (na may 5,000 sirkulasyon).\nKabanga sana an matrikula na binabayaran ko bilang iskolar kan publikasyon. An kolum ko “Anti-climax” pero gamit an linggwaheng Bikol, primero sa kasaysayan kan UNC asin Kabikulan. Pig-agyat ko an mga kababaihan na magin aktibista kaya an inot kong kolum sa UNC may titulong “Babae, pagmata na asin buklata an mata mo.”\nSa paghuna ko duman ako nabisto kaya kinua ako tulos kan Bicol Mail bilang cub reporter sa panahon kan Interscholastic Meet na ginibo sa Marcos Stadium (ngunyan Freedom Stadium) sa Pili sa laog nin sarong semana.\nArualdaw an luwas kan dyaryo imbes na simanahan. An editor idtong depuntong Alfonso Ocampo asin an publisher si ex-Mayor Leon Sa. Aureus kan Naga. Kaibanan ko sa reportorial staff si Alex Abad, Jose Camano, Herculano Sabas, asin Emil Saavedra.\nPakatapos kan sarong semanang nasyunal na karawat sa Pili, ngalas ako ta ako an pig-anunsyar sa dzRB na magin bagong news editor karibay kan nag-resign na si Expedito Mapa ta nag-enrol na sa UNC College of Law.\nNagigirumduman ko may sinurat akong essay sa sarong klase sa UNC na an titulo “What is the Truth” (Ano an Katotohanan). Simpleng sabi ko sa sarong halipot na paragraph sana na hahanapon ko an katotoohan sagkod na ako nabubuhay pa.\nMaski ako aktibista na imbwelto na sa mga rally, teach-in, asin mga seminar kan campus journalists arog kan College Editors Guild of the Philippines (CEGP) maski sain-sain, arualdaw akong nagsusurat kan mga bareta ni Jess Volante kada ala-6 nin aga—Insular Life newscast, ala-7 nin aga na Eveready newscast ni Eddie Alanis, asin Island Cement newscast ni Roy Torrecampo pag alas-12 nin udto. Hali sa eskwelahan, nagpupuli ako sa istasyon, nagtuturog sa drama studio. Ginibo pa akong Radyo Patrol reporter kan istasyon bilang pinaka-junior staff, nagrereport pa ako nin bareta live haling Bikol ki Johny de Leon sa programang “Lundagin Mo Baby” sa ABSCBN Manila.\nSa Manila an mga radyo patrol reporters ni Johny de Leon iyo sinda Joe Taruc, Noli de Castro, asin Orly Mercado. Kan 1970, kan rapaduhon kan bagyong Sening an Bikol, an Buhi an nagulpi. Nag-arkila kaming dyip haling Naga pasiring Buhi nganing hilingon asin ireport sa kinaban an distroso kan bagyo duman.\nBilang parte kan mubimyento kan mga estudyante asin hobenes, nakukua ko an mga bareta tungkol sa mga demonstrasyon kontra sa gobyerno, kontra ki Presidente Marcos, kontra sa halangkaw na tuition, asin kontra mismo sa eskwelahan arog kan UNC.\nPigplaplano pa sana an rally, pigbabareta na sa radyo ta ako an kabali sa mg aktibistang nagplano. Sarong beses ngani an isyu sa singil kan mga daga na sadiri kan Mitra o kan Simbahang Katoliko, partikular sa Peñafrancia Avenue, naipuslit ko sa bareta ni Eddie Alanis, an nanginginot na primetime program kan panahon.\nSi mga student leaders nakaulay kan mga obispo sa laog kan palasyo may instruksiyon na closed door o sarado sa media an urulay alagad nagsangaw si bareta asin naibuyagyag kan simbahan an saindang lista kan mga paarkilahan, kun gurano an arkila, asin napapasain an kwarta, huli ta kaiba duman sa student leaders ining alang-alang.\nHuli kan sakuyang pagigin kontrobersyal bilang student leader, broadcaster, asin campus journalist bago pa akong makagradwar, na-expel ako o natanggal sa UNC.\nMarhay ngani ta kan 1971, maski pundo ako pag-eskwela, dai naka-gradwar, kinua ako kan Philippine Telegraph and Telephone Company (PT&T) bilang branch manager sa edad na 21.\nKan magkandidato si Eddie Alanis, an samong station manager, bilang delegado sa 1971 Constitutional Convention, kinua ako bilang youth campaign manager na nagkampanya sa Partido asin Rinconada. Kaibanan ko kadto si Butch Fabul, Alex Abad, Roger Tormes, asin Pete Servano.\nSa halipot na istorya, nanggana si Eddie dahil sa saiyang popularidad bilang radyo announcer saka commentator na ikinamampanya kan mga hobenes.\nMaski bako na akong news editor kan dzRB kan 1971 asin manager na ako kan PT&T, ginibo pa akong Bicol correspondent kan Manila Chronicle, an dyaryo na sadiri kan mga Lopez, asin correspondent sa ABSCBN Manila mala ta ako an nakapagreport sa dyaryo asin radyo nasyonal kan magbagsak an tulay kan Colgante sa kasagsagan kan sakay asin pyesta ni Ina.\nDuwang reporter kan dzGE na nagrereport kan sakay sa ibabaw kan Colgante an nagkagaradan sa dakulang trahedya. Labing 100 katawo an binarawian nin buhay asin kadakol pang nairido.\nKaibanan ko pagsalbar kan mga biktima pagsakay sa mga dyip hali sa salog an tulo kong kaibang managers kan PT&T hali sa Daet, Legazpi, asin Sorsogon.\nKan ideklara an Martial Law ni Presidente Marcos, Septembre 23, 1972, isinara an ABSCBN alagad padagos an operasyon kan PT&T na pagsasadiri man kan mga Lopez.\nAn nag-aandar sanang istasyon nin radyo sa Naga kaidto iyo an FBN dzGE ni Senador Edmundo Cea, an manager si Sal Fortuno, asin si Paco Felecidario bilang announcer, reporter, saka commentator na rekonusido kan gobyerno asin militar.\nAn matua kong aki pitong bulan sa laog kan tulak ni Misis kan ideklara an Martial Law.\nMayo akong naginibo kundi magpirma sa imbitasyon na mag-ayon na sa Bagong Lipunan.


LGU Irosin, pinaghahandaan na an selebrasyon kan Paray festival; mga darakulang aktibidad, kanselado - SORSOGON NEWS ONLINE\nHome Feature News LGU Irosin, pinaghahandaan na an selebrasyon kan Paray festival; mga darakulang aktibidad, kanselado\nLGU Irosin, pinaghahandaan na an selebrasyon kan Paray festival; mga darakulang aktibidad, kanselado\nKanselado an mga darakulang aktibidad na naka-ugalian gibohon kada bes minaselebrar kan Paray festival.\nIni an madoon na sinabi ni Irosin Mayor Alfredo Cielo sa tahaw kan ginigibong preperasyon kan LGU may relasyon digde.\nSinabi kan alkalde, magiging simple na sana an selebrasyon kan Paray festival ngonian na taon kun saen sa Spetiembre 1 ipinagtalaan an pagsasagibo nin simpleng opening ceremony na kinabibilangan kan pagkokondukta nin banal na misa.\nNakatalaan man na magkaigwa nin prosisyon sa imahe ni San Miguel Arkanghel na banal na patron kan nasambit ng banwaan alagad siniguro kan alkalde na mahigpit na ipapasunod an protocol para dae mabayolar an pagbabawal sa anoman na klase nin mass gathering .\nEnot ng ipinaapod kan alkalde an mga department heads kan LGU kasabay na an tourism office sa plano kaini na paloway loway na buksan an industriya kan turismo./\nLGU Irosin, pinaghahandaan na an selebrasyon kan Paray festival; mga darakulang aktibidad, kanselado Reviewed by Sorsogon-News on 2:58 PM Rating: 5


Kapahayagan 19 | Bibliya Online | New World Translation\nUmawon si Jah dahil sa ginibo niyang mga paghukom (1-10)\nKasal kan Kordero (7-9)\nSarong nakasakay sa puting kabayo (11-16)\nDakulang bangkete nin Diyos (17, 18)\nDinaog an mabangis na hayop (19-21)\n19 Pagkatapos kaini nadangog ko an garo sarong makusog na boses nin dakul na linalang sa langit. Sinabi ninda: “Umawon nindo si Jah!* An kaligtasan asin an onra saka an kapangyarihan yaon sa satuyang Diyos, 2 huli ta an saiyang mga paghukom masasarigan asin matanos. Hinukuman na niya an maimpluwensiyang imoral na babayi na nagparaot sa kinaban huli kan seksuwal na imoralidad* kaini, asin ibinalos na niya an dugo kan saiyang mga uripon na pinabulos kan mga kamot kan babaying ini.” 3 Asin tulos nindang sinabi sa ikaduwang pagkakataon: “Umawon nindo si Jah!* Asin an aso kan pagtutong sa saiya padagos na mag-iitaas sagkod nuarin pa man.” 4 Asin an 24 magurang na lalaki saka an apat na buhay na linalang suminubsob asin suminamba sa Diyos na nakatukaw sa trono asin nagsabi: “Amen! Umawon nindo si Jah!”* 5 Igwa man nin sarong boses na nadangog hali sa trono asin sinabi kaini: “Umawon nindo an Diyos, kamo gabos na uripon niya, na natatakot sa saiya, mga hamak man o mga midbid.” 6 Asin may nadangog akong tanog na siring sa boses nin dakul na linalang asin siring sa nagraragasang tubig asin siring sa makusog na mga daguldol. Sinabi ninda: “Umawon nindo si Jah,* huli ta si Jehova* na satuyang Diyos, an Makakamhan sa Gabos, nagpuon nang mamahala bilang hadi! 7 Mag-ugma kita asin maggaya-gayang marhay asin magpamuraway sa saiya, huli ta nag-abot na an kasal kan Kordero asin an magigin agom niya nag-andam na kan saiyang sadiri para sa kasal. 8 Iyo, tinugutan ining magsulot nin makintab, malinig, asin marahay na klaseng telang lino—huli ta an marahay na klaseng telang lino simbolo kan matanos na mga gibo kan mga banal.” 9 Asin sinabi niya* sa sako, “Isurat mo: Maugma idtong mga inimbitaran sa bangkete kan kasal kan Kordero.” Sinabi pa niya sa sako: “An mga ini an masasarigan na mga tataramon nin Diyos.” 10 Dangan suminubsob ako sa pamitisan niya tanganing sumamba sa saiya. Alagad sinabi niya sa sako: “Dai! Dai mo paggibuhon iyan! Uripon man sana ako kapareho mo asin kan mga tugang mo na igwa kan gibuhon na pagpatotoo mapadapit ki Jesus. Sambahon mo an Diyos! Huli ta an pagpatotoo mapadapit ki Jesus iyo mismo an katuyuhan kan mga propesiya.” 11 Nahiling ko an langit na nabuksan, asin uya! sarong puting kabayo. Asin an nakasakay diyan inaapod na Maimbod asin Totoo, asin naghuhukom siya saka nakikipaglaban uyon sa katanusan. 12 An saiyang mga mata naglalaad na kalayo, asin sa saiyang payo igwa nin dakul na korona.* Nakasurat sa saiya an sarong pangaran na mayo nin nakakasabot kundi siya sana, 13 asin nakasulot siya nin pang-ibabaw na bado na may wirik na dugo, asin inaapod siya sa pangaran na An Tataramon nin Diyos. 14 Siring man, an mga hukbo sa langit nagsusunod sa saiya na nakasakay sa puting mga kabayo, asin nakasulot sinda nin puti, malinig, asin marahay na klaseng telang lino. 15 Asin sa luwas kan saiyang nguso igwa nin matarom na halabang espada na gagamiton niya laban sa mga nasyon, asin papasturan niya sinda paagi sa sugkod na lansang. Titimak-timakan man niya an mga ubas sa pugaan kaiyan, na simbolo kan naglalaad na kaanggutan nin Diyos na Makakamhan sa Gabos. 16 Sa saiyang pang-ibabaw na bado, iyo, sa may paa niya, igwa nin nakasurat na pangaran niya, Hadi nin mga hadi asin Kagurangnan nin mga kagurangnan. 17 Nakahiling man ako nin sarong anghel na nakatindog sa tahaw kan aldaw, asin nagkurahaw siya sa makusog na boses asin nagsabi sa gabos na gamgam na naglalayog sa kaitaasan: “Madya kamo, magtiripon kamo sa dakulang bangkete nin Diyos, 18 asin kakanon nindo an laman nin mga hadi asin an laman nin mga komandante militar asin an laman nin mga makusog na tawo asin an laman nin mga kabayo saka kan mga nakasakay diyan, asin an laman kan gabos, kan mga talingkas pati kan mga uripon asin kan mga hamak saka kan mga midbid.” 19 Asin nahiling ko an mabangis na hayop asin an mga hadi sa daga saka an saindang mga hukbo na nagtiripon tanganing makipaglaban sa saro na nakasakay sa kabayo asin sa saiyang hukbo. 20 Asin dinakop an mabangis na hayop, asin kaiba kaiyan dinakop man an bakong tunay na propeta na nagsagibo sa atubangan kaiyan kan mga tanda na ipinandaya niya sa mga nag-ako kan marka kan mabangis na hayop saka sa mga nagsasamba sa imahen kaiyan. Miyentras buhay pa, pareho sindang inapon sa nagkakalayong danaw na may naglalaad na asupre. 21 Alagad an iba pa ginaradan paagi sa halabang espada na nasa luwas kan nguso kan saro na nakasakay sa kabayo. Asin an gabos na gamgam nagkabarasog kan saindang mga laman.\n^ O “Aleluya!” Sa Ingles, Hallelujah. An “Jah” sarong pinahalipot na porma kan pangaran na Jehova.\n^ Nanunungod ini sa anghel na naghahayag kan mga bagay na ini ki Juan.


An pederasyon nin mga parasira sa San Miguel Bay asin lokal na gobierno kan Calabanga, Camarines Sur pusog na nagcocontra sa pagbalyo kan opisina rehiyonal kan Bureau of Fisheries and Aquatic Resources (BFAR) sa provincia nin Albay hale digdi sa Camarines Sur.\nAn Sangguniang Bayan kan LGU Calabanga nagpasar na nin resolusyon padreno si Consejal Levy Sta Santa mantang yaon digdi sa provincia an mas dakul na naghahanap buhay sa pagsira asin dagdag na gastos sa grupo nin parasira kun may transaksyon nganing magduman pa sa Albay.\nNamumundo si Sta Ana kan plano naman na ini mantang dakul na nganing mga opisina rehiyonal hale sa Camarines Sur hinarakot na sa Albay.\nDapat helingon kan gobierno kun panong matatabangan an saradit na mga parasira envez kan milyones pesos naman na gagastoson sa pagbalyo kan opisina rehiyonal, sabi pa kan consejal.\nKun mangyari ini dakulang desventaje sa mga empleados na taga Camarines Sur.\nAn lokal na Pederasyon ng mga Maliliit na Mangingisda ng San Miguel Bay (PEMMA-SMB), Inc. sa nasyonal Pambansang Alyansang mga Manginigsa at mga Pamunoan ng Organisasyon (PAMPANO), Inc. na pinamamayohan ni Chairman Charlie Capricho nagpahayag na maging an grupo nin parasira na componido kan SMB, Ragay gulf, Lagonoy gulf, asin Lake Buhi dai nagpapabor.\nSinabi pa dapat tawan prioridad kan gobierno an pandemya asin an kabuhayan kan saindang sektor envez kan paggastos sa pagbalyo kan opisina.\nAn nasa likod kan pagbalyo sa Albay iyo si Director Nelson Bien, na taga Albay asin kun taga Sorsogon naman an director posibleng darahon sa saindang provincia. Kan panahon ni dating director Dennis del Socorro na taga Camarines Sur dai ini nangyari.\nAn dahilan kan director nin huli ta an Albay iyo an regional center kan Bicol.\nKun gustong gayo ibalyo darahon sa Ciudad nin Naga ta iyo an mas centro, ‘‘prerogative’’ kaya yan kan director na taga Albay, sabi pa ni Capricho.\nKan Febrero 20, 2020, Si director Bien asin an lokal na gobierno kan Ciudad nin Ligao na pinamamayohan ni Alcalde Patricia Gonzales-Alsua nagpirma na sa kasundoan para sa donasyon kan propriedad sa BFAR para sa konstruksyon kan bagong opisina rehiyonal kan BFAR na mamugtak sa dos mil metros cuadrado kumpara sa opisina sa Camarines Sur na nasa mahiwas na tres hektarya.\nAlagad an fondo sa proyecto na-igilid nin huli kan coronavirus disease (COVID-19).\nAn inisyal na fondo para sa konstruksyon kan edificio nagcacantidad nin P10 milyon na yaon na sa General Appropriation Act of 2021.\nAn desisyon ni Bien na ihubo an opisina rehiyonal kan BFAR nin huli ta maserbe na ‘‘strategic hub’’ sa mga kliyente sa rehiyon Bicol. (DPAureus)


Si mawot ‘kumalas kumalas na’ - Migz\nInangat ni Gobernador Migz Villafuerte kan Camarines Sur an ibang pang mga politico na may planong magbalyong kudal gibohon na huli ta parte na ini kan karawat politica mantang mayo digdi nin permanenteng amigo asin kalaban.\n‘‘Ok lang po yan kun may mga mayor o iba pang politico na kakalas, kun sino ang gustong kumalas, kumalas na basta tayo trabaho lang po’’.\nIni an mga reaksyon kan joven na gobernador kasunod kan kumfirmasyon ni Alcalde Madel Yorobe Alfelor kan Ciudad nin Iriga kan saiyang pagbalyo sa grupo ni Congresista Rolando Andaya Jr. kan premir distrito na macandidatong gobernador laban ki Villafuerte sa maabot na pirilian lokal sa Mayo 2019. Afuera pa kaini, sinabi pa kan alcalde na igwa pang ibang mga alcalde asin vocal sa Rinconda area an masunod man sa saiya nganing magbalyong partido.\nSi Alfelor nagkumfirmar na kan saiyang pagdalagan bilang candidatong congresswoman kan Rinconada distrit sa 2019 election nganing sabaton si Mrs. Jocelyn Fortuno.\nSinabi pa na mas marhay ngani na mas amay pa magbalyo nang kudal para maaraman na kun siisay an tunay asin kun siisay an dai, sabi pa kan gobernador.\n“Ako po dai man nagpopondo sa pagtatrabajo, paglibotlibot asin pag-implementar kan mga programa asin proyecto kaya confident man basta importante nakatutuk lang tayo sa trabaho’’.\nSaiya pang sinabi na kun nagdecisyon si Alcalde Alfelor na magtalikod sa saindang grupo, parte na ini kan karawat sa politica, huli ta may kasabihan ngani sa politica na mayong permanenteng amigo asin kalaban solamente an interest asin agendas.\nKun ginibo man iyan kan alcalde mayong ano man na personal asin mayong ‘’hearth feelings’’, marhay an samuyang iribanan ni Madel pati na kan saiyang tugang na si Gang-gang Alfelor na macandidatong alcalde sa Ciudad nin Iriga, bahala na kun ano an mangyari.\nSABI MAN NI LRAY\nNagtutubod si Congresista LRay Villafuerte kan segundo distrito kan Camarines Sur na haros mayo man nabawas sa saindang pag-iriba huli ta si dati nindang kalaban sa politica an nagbalyong kudal asin magiging kalaban man giraray ninda sa politica.\nSaiyang pig-osipon kan pirilian kan Mayo 2010, kan maglaban si Congresista Salvio Fortuno kalaban ninda an familia Alfelor nanggana sinda asin balwarte pa an Rinconada area.\nAn saiyang pagtubod dakul an magsusuporta ki Gobernador Migz asin Mrs. Jo Fortuno na iyo an macandidatong congresista kan ika-limang distrito karibay kan saiyang esposo na ultimo nang termino sa 2019.\nAlagad pigbuyagyag pa ni LRay na nagkakalat an informasyon na cuarta an dahilan kan pagbalyo ni Alfelor sa grupo ni Andaya. Dapat simbagon niya an isyung ini.\nPinahimotikan pa kan representante kan segundo distrito an pahayag ni Alcalde Alfelor sa pinaapod kaining press conference na igwa pang mga alcalde, mga consejal asin vocal sa saindng distrito an masunod sa saiya nganing nagbalyong kudal.\nSinabi ni LRay na kun igwa man mahali sa saindang partido iyan si Vokal Butch Figuracion sana mantang saindang hinali sa grupo huli ta an tugang niya nagdeclara nang macandidatong alcalde contra ki incumbent Mayor Del Simbulan kan Nabua, Camarines Sur.\nAlagad saiyang inako sa entrevista kan Bicol Mail asin iba pang miembros kan media na igwa sindang kasundoan na kun matapos sa termino si Congresista Fortuno si Alcalde Alfelor na an maribay.\nEnvez kaini, inalok si Alfelor na magcandidato muna nin bise gobernador antes magdalagan sa cargong congresswoman alagad sinayumahan.\nAn punto ni LRay, panong tutubodan kan tawo an alcalde kan Ciudad nin Iriga kun dai siyang ‘’palabra de honor’’.\nSa lado man kan paluwason nang Congresista Fortuno, sinabi kaini na nabigla siya sa anuncio kan alcalde kan Iriga apesar na saiya nganing pig-indorso an candidatura ni Mrs. Jo Fortuno alagad biglang nagbago si panindugan asin nagbalyong kudal.\nDai man ini makaka-apektar sa sainda mantang kan panahon kan pirilian kan 2010 dai ninda kaibanan an alcalde alagad ginana ninda ni Migz an resulta kan eleksyon, sabi pa ni Fortuno. (DPaureus)


P15K na ipapautang bakong solusyon sa reclamo vs RTL\nBakong solusyon an pagpautang nin P15mil envez tunawon na an Rice Tarrification Law (RTL), ini an solusyon sa padagos na pagbagsak kan presyo kan paroy sagcod na padagos nalulugi an mga paraoma.\nIni an kahagadan kan sektor nin paraoma sa Camarines Sur nin huli ta dawa pautangon pa kan Departamento de Agricultura kan P15mil para sa cada hektaryang oomahon kulang pang marhay sa ginagastos na P40mil.\nSinda Bert Author, presidente kan Kilusang Mambubukid asin Tess Cielo lider kan Amihan Kababaihan Magsasaka parejong organisasyon nin paraoma sa Camarines Sur nagpahayag na pigbubulong sana kan gobierno an kaangutan kan mga paraoma sa sinasapong pagkalugi sa baratong presyo kan paroy epekto kan RTL.\nSaindang kinukundenar an RTL na puon sanang iimplementar kan Abril 2019 alagad luway-luway nang ginagadan an mga paraoma mientras na tinatawan sana nin pabor digdi iyo an rice traders na dati nang milyonaryo.\nBase sa RTL hinali na sa National Food Authority (NFA) an pag-angkat nin imported rice asin ipinasa na sa darakulang rice traders sa katuyohan kan gobierno na mababa an presyo kan commercial rice huli sa competencia.\nDai man nangyari mala ngani an halangkaw na presyo kan bagas sa mga mercado nagdadanay man giraray, sabi pa ninda Cielo asin Author.\nIpinahayag pa ninda na bakong garantiya na an pagpautang nin P15mil kan gobierno makakatabang sa pagbagsak kan presyo kan paroy an solusyon digdi dapat mag-aksyon an gobierno na enmienda o kun dai man dagos nang ibasura.\nPigpangako ni Secretaryo Willian Dar na sa mga masunod na bulan matatawan nang solusyon an reclamo kan sektor nin paraoma mantang igwang P10 bilyon na fondo an Departamento de Agricultura na itatabang sa paraoma nganing mas mapalangkaw an saindang produksyon nin paroy.\nSainda man tinuyaw an mga pahayag ni Senador Cythia Villar, pamayo kan Agriculture Committee sa Senado na mantenido pa sa P17 cada kilo an presyo kan paroy.\nKaputikan ini dai man siya naglilibot sa provincia mala ngani digdi sa Camarines Sur nagdadalagan na an presyo sa P11 hasta 12 pesos asin an abiso kan mga kumprador posibleng magbaba sagcod sa P8 an kilo.\nDisganado sinda ki Villar na envez makatabang sa sainda iyo pa an nagpapasakit na posibleng magpundo na sinda sa pagtanum nin paroy kun padagos na malulugi man sana. (dpa)


Bakong makangalas an biglang pagdalaw sa Kabikolan ni Mayora Sara Z. Duterte kan ciudad nin Davao, kaiba pati si Senadora Imee Marcos, particularmente tanganing magtao nin ayuda sa mga biktima kan mga bagyong Quinta saka Rolly.\nSusog sa bareta kan radyo naghugpa sinda sa Legazpi antes mag-helicopter pasiring Naga Airport. Kan enot palan na aldaw Miyerkoles nakapa-Albay na si Presidente Digong, an papa ni Mayora, asin naka-abot pa sa Catanduanes an pinaka-nagulpi kan bagyong si Rolly, an konsideradong pinaka-makusog na bagyo sa kinaban.\nMaconsuelo ta an mga anti-Duterte sa Bikol nagpara-karantyaw na nawawara an Presidente kan nag-gayong-gayo an super typhoon, idto palan yaon man lang sa Davao an Presidente kan panahon na idto. Mala ta pakatapos kan makusugon na bagyo si Presidente Duterte nakadalagan tolos digdi sa Bikol.\nAn saiyang aki iyo an nagrepresentar saiya sa Camarines Sur, an pinakadakulang provincia kan Bikol. An interpretasyon tolos kan ibang taga-media asin politiko sa rehiyon iyo na talagang madalagan para Presidente kan Pilipinas si Mayora Sara sa 2022.\nKaiba pati si Senadora Marcos na pwedeng iyo an maguin kandidata para Vice Presidente. Sabagay madali nang matapos an turno ni Digong, dai na ngani maduwang taon.\nPero mayo man bawal na an aki para Presidente an ama para Vice Presidente arog kan nangyari sa Davao City na kan enot na turno ni Sara, an vice alkalde si Digong.\nDuman si Mayora Sara nabisto asin nagsikat, naguin bantugan pati sa enterong Pilipinas kan binungag niya an sarong pasaway na sherif na basta nagpagaba nin mga harong sa sarong subdivision duman apesar kan order kan alkalde na maghinay-hinay kan demolisyon nin mga kaharungan kan mga kinapobrehan duman.\nIyo man idto an panahon kan 2013 na nagpa Davao City ako kaibanan ko si Elmer Abad sa sarong national convention kan Kapisanan ng mga Brodcasters sa Pilipinas(KBP).\nTulong bangui kami pig-blowout kan sakuyang high school classmates sa Ateneo na si Pete Narvaez asin ni Rockie Pornillos, an sakuyang hermano sa Sarong Banggi Organization.\nAn perming topic duman maguin sa laog kan harong asin mga inum-inuman bako lang an isog ni Sara kundi an liderato kan saiyang ama na dai nabubungkal sa Davao City.\nSegun ki Pete Narvaez naibalik ni Digong Duterte an paz y orden sa Davao, an pinakadakulang ciudad sa kinaban sa ngaran nin kahiwasan ta sakop kaini an tuktok kan Mt. Apo, an pinakahalangkaw na bukid sa Pilipinas.\nNapahali niya an NPA na dating mga hadi-hade sa Davao City, nadisiplina niya an mga paribok sa ciudad ta pag-bangui nagdadrive pa siya nin taxi.\nKun aldaw nagsasakay siya sa big bike asin naglilibot-libot sa mahiwason na ciudad.\nKuriro bako lang an mga tao kundi pati mga politiko mayong gustong magsabat saiya ta permi man lang daraog sa eleksyon.\nArog man kaiyan an gibo kan saiyang matuang aki na si Sara Duterte Carpio, maisog maski babae, disciplinarian, mayong takot maski sa mga lalaki lalo na sa mga pasaway.\nPero an hapot mangyari daw an bagay? Cierto y seguro na an pambato kan oposisyon maguin kontra ki Sara o kun siisay man an manok kan Partido Liberal asin an mga pig-aapod na Yellowtards iyo an Naguenyang si Leni Robredo, Vice Presidente ngonyan asin biyuda kadtong famusong Alkalde kan Naga na si Jessie M. Robredo.\nSa ngonyan dai pa man kita makaseguro na si Sara na talaga o si Senador Imee an katandem o si Papa Digong mismo.\nMasdan ta asin abangan an susunod na kabanata. * * * Si Luigi R. Villafuerte, tugang na nguhod ni Gov. Migz iyo na an malaban asin matukaw na masunod na governador kan Cam. Sur. Sige na pati an libot, gulpi an pana-o lalo na ta naagui palang an kalamidad.\nKaiba pirme si Papa Lray asin Kuya Migz.\nDai na yan mapugulan.\nSi Cong. LRay para re-eleksyon sa 2nd district, si Gov. Migz pwedeng para congressman sa 1st district o mayor kan Iriga City.\nSi Ex-Cong/Gov. LRV Sr. ta nagproprograma na sa radyo pwedeng magprobar sa ikatolong beses na mabawi an pwesto para congressman kan 3rd District kaiba an Naga City sa provincia kan Camarines Sur.\nIyan an samuyang fearless forecast kan nagdadangadang na eleksyon sa 2022 sa Camarines Sur na iyo an pigbabantayan bako lang kan mga Camarinenses kundi kan mga nagmamasid sa enterong Pilipinas.\nGaro maogma an masunod na eleksyon pero magastos lalo na ta an kwuarta na ibabakal sa mga botantes naghahali sa kaban kan satuyang gobyerno.


Personal | catanduanestribunead\nclassified ads: Personal\n(Ipinagboboot na Pamibi laban sa mga Bagyo asin iba pang mga Kapahamakan)\nAmang makakamtam, iniitaas mi an samong mga puso sa pagpasalamant huli kan mga ngangalasan na Saimong linalang, huli kan Saimong pangataman sa pagtao Mo kan samong mga pangangaipo digdi sa daga, asin huli kan Saimong kadungungan na nag-aantabay kan lakaw kan bilog na kinaban.\nInaako mi na nagkasala kami Saimo asin sa kapalibutan. Dai kami naging marhay na paraataman kan Saimong linalang. Dai mi nasabotan asin naotob an Saimong kabotan na atamanon an kinaban.\nAn kapalibutan nagsasakit huli kan samong mga salang gibo, asin ngonyan namamatean mi na an padusang-balik kan samong pagb-abuso asin kapabayaan. Padagos an labi-labing pag-init kan kinaban. Huli kaini naglalawig an tig-initan; nagdadakul asin nagkukusog an mga bagyo,. Uran, baha, pagtuga kan bulkan, asin iba pang mga natural na calamidad.\nDai kaming mabibirikan kundi Ika, mamomoton na Ama. Sa Saimo kami minahagad nin kapatawaran kan samong mga kasalan. Ilikay Mo kami, an samong mga namomotan, asin mga pagrogaring sa peligro nin mga calamidad, natural man o kagibohan nin tawo. Antabayan Mo kaming magtalubo na magin mga responsableng paraataman kan Saimong linalang asin mga matinabang na parasurog kan kapwang nangangaipo.\nHuli ki Kristo, samong Kagurangnan. Amen.\nV – Nuestra Señora de Salvacion } 3x\nR – Ipamibi mo kami } 3x\nJesus, please pick for me a rose


An satong mga aki\nVox Bikol Column\nIGWA nin aki sa harong ngunyan, pamangkin ko, siyam na bulan na siya, nagpopoon nang maging labi ka-aktibo sa saiyang mga aksiyon asin nagpopoon naman magsayod nin mga pantig na nakakaogmang pagdangogon. Nakatudan naman magparapanaplong huli man ta dai niya pa man kontrolado an reflexes kan saiyang hawak. Dai mahaloy, mapoon na siyang maglakaw asin asin dagos naman makakataram. Sa harong, nagdadara siya nin paglaom asin kaogmahan, kaiba na an kariribokan, orog na kun aalingon, papatorogon, kakarigosan o popòpoán. Mantang siya pinag-oobserbahan ko, paliwat-liwat kong nasasabotan an kaogmahan na dinadara kan mga aki sa kinaban. An dayaday nindang ngirit asin an saindang dai pakimànong pagsarig sa mga nakakaguráng nakakatanyog nin daghan na maninigong magin dahilan sa paliwat-liwat man na hapot tang mga natapos na an pagkaaking sadit: ano daw ining kinaabtan ko kun tama man?\nAn sarong dakulang hapot kan kadaklan iyo na kun papano an magpadakula nin aki sa panahon na ini na minabaha an impormasyon sa paagi kan teknolohiya, asin sa panahon na bako sana an mga dalanon asin babasahon an pano nin rumpag, inaaloy, o tinatakla na mga bagay, kundi magin an mga importanteng institusyon kan sosyudad arog kan barangang pamilya, maating pulitika, problemadong sistema nin edukasyon, asin iba pang puwedeng magin panalmingan nin bararing pagpapahalaga. Asin an nakaumang na problemang ini orog pang pinadakula man kan media na promotor kan salang mga pangangarogan; pagpapakakan nin instant noodles sa mga aki an basehan kan pagiging sarong responsableng ina, si Kris Aquino an ladawan kan kontemporanyong Filipina, si Kiray an panalmingan nin kakanásan, an mga sikat na inosenteng awit na pang-aki kaidto—‘Basketbol,’ ‘Boomtaratarat,’ ‘Spaghetti’—na rininggawan asin rinatakan ni Lito Camo iyo na an bagong mga kansiyon na ikinakaogma ta man na marhay, kaiba na an kausmakan kan ‘Going Bulilit’ bilang iyo na an standard na pasale na pang-aki sa telebisyon.\nSa huring column ni Willy Prilles digdi sa Vox Bikol, “Para sa mga kaakian,” nasambit niya na positibo an pagprodusir nin mga literaturang pang-aki digdi sa satong rehiyon. Naromdoman ko kaidto na nakontra na ako nin sarong gurang sa balak kong magsurat nin mga osipon na pang-aki sa lenggwaheng Bikol, ta mayo daang kuwarta digdi. Kun iyo sana man iyan an problema, dai na niya pagproblemahon, problema ko na iyan. Orog na importante na sa panahon na ini, makakua kita nin mga materyal na puwedeng gamiton tanganing malinaw na mahiling kan mga aki an tamang pagpapahalaga huli ta ini an orog na kaipuhan ngunyan. An Kabikolan mahiwas an yaman kan satong mga osipon-banwaan o folktales, asin an mga ini dikit-dikit na nalilingawan, asin natatakot ako na an mga ini padagos nang mapara kun mayong mapreserbar. Agyat ini sa mga Bikolanong parasurat na maglain nin panahon para digdi. Poon sa mga istorya kan supernatural na kinaban kan Bikol o Ibalong kaidto, hanggan sa mga istorya ninda Daragang Magayon asin Takay, an satuyang epikong Ibalong, asin an mga istorya dapit ki Juan Osong, an mga ini mahiwas na hawanan nin materyal para sa literaturang pang-aki na puwedeng mapurutan nin mga adal sa buhay, huli ta an mga materyal na ini mga unibersal na katotoohan na puwedeng itakod asin ipadagos sa mga kontemporanyong pangyayari ngunyan. Nagigiromdoman ko kan ako aki pa, pirmi akong iniistoryahan kan sakong ama nin mga istoryang ginuno niya man sa saiyang mga magurang o sa saiyang pagtalubo, asin an mga istoryang in hanggan ngunyan nakatalbong pa sa sakong kaisipan asin mga bulawan na memorya ko nin pagkaaki.\nKun kita mahapot ngunyan, pira na sana sa mga kamagurangan an nagbabasa nin mga osipon—Bikolnon man o bako—sa saindang mga aki? O bako pa iyan, pira na sanang magurang an nag-enkaminar sa saindang mga aki na magbarasa? O siisay sa sato an pinapabayaan na sana an mga programa sa telebisyon na iyo an magtukdo sa mga aki kan mga bagay na kaipuhan niya?\nSarong beses nagkakalap ako nin mga libro sa Booksale sa E-mall, sabi kan sarong aking sadit sa ina niya, “Ma, ini o, magayon baga o, bakal na ta babasahon ko.” Nahiling ko na barato sana man si libro, asin iriigwahon man an itsura ninda ta biyo nganing pusturado ngani si ina. Alagad an sabi kan ina, “aanohon mo man ‘yan? Mag-McDo na lang kita.” Kun arog kaining mentalidad an itotokdo ta sa kaakian, patal an maarabot na henerasyon, asin dai na kita maglaom na sa panahon ninda magkakaigwa nin tultol na mga propesyonal, mga paratukdo, enhinyero, doktor, abogado, asin iba pa, huli ta gabos na disiplina nangangaipong gayo na magbasa. Sabi ngani kan Ingles parasalaysay na si Francis Bacon, “reading maketh a full man.” Kun dai ta tutukduan asin i-eenkaminar an mga aki na magbasa, hinahale ta sainda an hustong pagtalubo bilang mga tao. Orog pa kun kita mismo an dai matao nin panahon sa mga aki tanganing personal na tukduan sinda kan mga metapora nin tulid na pagpapakatao na puwedeng mahimo sa mga babasahon asin mga osipon-banwaan na kadikit na ekspuwersos man lang an hinahagad para satong maaraman.\nKan omboy pa an mga aki, ogmahon kita ta simple pa sana an mga pangangaipo ninda. Ipadagos ta man logod an kaogmahan na ini sa pagheras man nin bulawan na mga memorya sa mga aki na dadarhon ninda sa saindang pagtalubo bilang mga tao.\nLabels: Vox Bikol Column\nFinalists of 2006 Premio Tomas Arejola named\nA time for Bikol music\nVictor Dennis Tino Nierva is a son of four Bikol towns: Lupi, Nabua, San Fernando, and Naga City. He is a poet, translator, industrial and book designer, photographer, filmmaker, actor, editor, and environmental activist. His two books—Antisipasyon asin Iba pang mga Rawitdawit sa Bikol asin Ingles (2007) and Doros asin mga Anghel: Translations in Bikol of John Donne’s Holy Sonnets and Selected Works (2011)—both won the national book—both won the Philippine National Book Awards. His interests vary: from rivers to trains, from the sciences to pastoral service, from choral music to films.\nArchdiocese of Caceres1\nKabulig-Bikol Writers' Group4\nSt. Jude Thaddeus Parish1\nVox Bikol Column89


Sarong alcalde, dating alcalde, bise alcalde asin Kgd sa CamSur hinale\nPig-implementar na kan DILG Bikol an dismissal orders kan Ombudsman sa apat na mga oficiales lokal kan Camarines Sur alagad nagpahayag na nakatalaan magplantiar nin motion for reconsideration.\nSi Alcalde Melquiades Gaite kan Baao, CSur nagsunod sa orden na maghale sa puesto alagad nagsayumang recibihon an dismissal order envez nagpahayag na maplantiar siya nin motion for reconsideration nganing ipadagos an laban legal.\nNagribay sa saiya iyo si Bise Alcalde Jeff Besinio asin pinasumpa na sa oficina kan DILG bilang full-fledged municipal mayor.\nAn orden kan Ombudsman pig-implementar kan Lunes, Mayo 8, 2017 ni Abogado Zalman Uddin, pamayo kan Legal Division kan oficina rehiyonal kan DILG.\nAn pagsipa sa puesto sa jefe ejecutivo kasunod kan casong grave misconduct and conduct prejudicial to the best interest of the service na sinangat ni Consejal Dante Bismonte kan kaparejong banwaan.\nSunod na aldaw pig-serbe kan DILG an dismissal orders ki dating Alcalde Antero Lim, Bise Alcalde Alfredo Gonzaga asin topnotcher Councilor Alex Camacho, gabos kan LGU Goa, CamSur.\nSi topnotcher Councilor Abogado Andy Rivero iyo na an pinatukaw kan DILG komo bise alcalde.\nNaprobaran kan Ombudsman na igwang sisimbagon sa casong gross neglect of duty, conduct prejudicial to the best interest of the service, huli kan dai awtorisadong mga pagpalta sa saindang trabajo bilang elihidong oficiales lokal.\nNaging ugat kan caso contra sa sinambit na oficiales lokal asin iba pang envuelto sa casong serious illegal detention and/or malicious mischief na sinangat kan campo kan mga Fuentebella matapos kan pirilian lokal kan Mayo 2013.\nKan Febrero 24, 2015 an corte nag-isyu nin mandamiento de aresto contra sa tolong oficiales lokal kan Goa asin iba pang mga respondiente, perang bulan sindang nagtago sa awtoridad alagad ibinasura kan Department of Justice an caso kan Oktubre 2015 saka nagbutwa asin nagbuelta sa trabajo sa LGU.\nSi dating bise alcalde Propecio Pena kan LGU Goa iyo an nagsangat nin caso contra ki Lim, Gonzaga asin Camacho.\nAn sinambit na mga sinipa sa puestong oficiales discualificado nang magpugol nin posisyon sa gobierno asin cancelado an saindang civil service eligibility


Deposisyon - Wikipedia\nAn mga tubig-sangaw hale sa humidong ere nin tag-yelo iyo nakadeposito nin direkta sa solido, kristalikong yelo sa bintana, na dae nagigin likido sa proseso.\nAn deposisyon (Ingles: deposition) iyo an pagbabago nin istado kun sain an gas nagigin solido nin dae na nag-aagi sa istadong likido. An deposisyon iyo sarong termodinamikong proseso. An kabaliktadan kan deposisyon iyo an sublimasyon kaya minsan iyo inaapod man ini na desublimasyon.\n1.2 Industriyal na aplikasyon\nSarong halimbawa kan deposisyon iyo an proseso kun sain, sa partidang nagyeyelong ere, an tubig-sangaw iyo naliliwat nin direkta sa yelo na dae nagigin likido ngona. Ini iyo kun pano an frost asin an hoar frost iyo namomokna sa kadagan o iba pang lugar. An iba pang halimbawa iyo kun an frost iyo maporma sa mga dahon.\nPara mangyari an deposisyon, dapat mahali an termal na enerhiya hale sa gas. Kapag an ere nagin malipotong maray, an tubig-sangaw sa ere na nakapalibot sa dahon iyo nawawaran nin tamang termal na enerhiya para maliwat pasiring sa solido. Maski an temperatura kan ere iyo mas hababa sa puntong dew, an tubig-sangaw iyo dae makaka-kondensa nin basta-basta kun mayo nin paagi para mahali an latentong init. Kan pig-introdusir an dahon, an pinalipot na maray na tubig-sangaw iyo bigla na lang makondensa, pero sa puntong ini iyo nakalagpas na sa punto nin pagyelo. Ini iyo minakawsa sa tubig-sangaw na maliwat nin direkta sa solido.\nAn saro pang halimbawa iyo an mga itom-itom na nakadeposito sa pader nin mga chimney. An mga bagay na ini iyo nagsakat gikan sa kalayo sa mainit asin istadong gas. Kapag nagkaigwa sinda nin kontak sa pader, sinda iyo naglilipot sagkod naliliwat pasiring sa istadong solido, nin dae nagigin likido. An prosesong ini iyo minagamit nin deposisyong kombustyong kimikal na bapor.\nIndustriyal na aplikasyon[baguhon | baguhon an source]\nIgwa nin industriyal na proseso para sa pagtaklob, bisto bilang ebaporatibong deposisyon, kun sain an solidong materyal iyo pigpapainitan sa istadong gas sa kamarang may hababang presyon, an mga molekulang gas iyo nagbabyahe sa espasyo kan kamara asin nagdedeposio sa istadong solido sa target na lugar, na minahimo nin malumoy asin piot na lebel sa target na lugar. Liwat, an mga molekula iyo nag-aagi sa tahaw na istado nin likido kapag nagpapasiring gikan sa gas pasiring sa solido. Hilingon man sa deposisyon nin pisikal na bapor, na iyo klase nin mga proseso na ginagamit sa pagdeposito nin piot na lebel kan nagkapirang materyal sa manlainlain na ibabaw nin mga bagay.\nAn deposisyon iyo minaluwas nin enerhiya kaya ini iyo sarong eksotermikong pagbabago nin istado.\nKinua sa "https://bcl.wikipedia.org/w/index.php?title=Deposisyon&oldid=204466"\nHuring binago an pahinang ini kaitong 18 Abril 2021, alas 04:26.


SA BICOL ELECTRIC COOPERATIVE: Protesta ilalansar vs privatization\nBuronyog na kinukundenar kan Bicol Electric Cooperative (BECA) an propuestong ley sa senado nganing isapribado an Camarines Sur III Electric Cooperative (Casureco III) sa Rinconada area sa paagi kan hinahagad na franquicia kan Bicol Light and Power Corporation (BLPC) na padreno kan House bill No. 4437 sa Camara-Baja si Camarines Sur 2nd District Congressman LRay Villafuerte.\nAn onseng cooperativa nin electricidad sa Bicol sa paagi kan BECA na pinamamayohan ni Rodolfo Vargas kan Ficelco Catanduanes malansar nin protesta sa paagi kan mahiwas na caravan sa Sabado, Noviembre 20 hale sa Virac, Catanduanes asin masabat man an Camarines Norte Electric Cooperative hale sa Daet, Camarines Norte nganing magtiripon sa Casureco III sa Ciudad nin Iriga.\nSa entrevista ki Ann Rochi Iraola, opisyal na parataram kan Casureco III nagpahayag an pag-abot sa Ciudad nin Iriga kan Caravan malibot sa mga banwaan kan Baao, Balatan, Nabua, Bula, Buhi, asin Bato, gabos sakop kan coverage area kan cooperativa.\nSi Casureco I General Manager Ana Sylvia M. Alsisto asin Chairman kan Task Force Rinconada Power nagbuyagyag na nagtalaan nin committee hearing si Senador Grace Poe kan Committee on Public Services sa senado para sa public hearing na saindang pighahalat alagad na-alarma sinda kan maaraman na envez kan public hearing pigrerecomendar na sa senado nganing aprubaran.\n2019 BECA Caravan liwat mangyayari sa Sabado, Noviembre 20, 2021 “Labanan Bicol Light and Power Corporation”.\nAn HB 4437 ni Villafuerte matapos makalusot sa plenaryo sa Camara-Baja sinakat tolos sa senado sa committee ni Senador Poe asin sa ngunian posibleng palusoton.\nAn Casureco III dating ‘‘ailing’’ cooperative alagad sa laog nin apat na taon matapos magcrear kan Task Force Rinconada Power asin pigdesignar si Casureco I GM Alsisto bilang chairman kan task force nakabangon sa problema finansyal sa laog sana nin apat na taon mala ngani pigdeclara kan National Electrification Administration (NEA) bilang Double ‘‘A’’ buot sabihon sa ranking ika-duwa na sa Triple ‘‘A’’ siring kan pagpadalagan ngunian kan Casureco I asin Casureco II.\nSinabi pa ni Iraola hale sa dating ‘‘ailing cooperative’’ nagparalangkaw na an saindang collection efficiency sa 96 por ciento mantang sa system loss nagparababa na sa 12.39 por ciento.\nPusog na kinokontra kan BECA mantang dai lamang pigconsulta sa sainda maging sa manijamiento asin miembros-consumedores kan Casureco III na iyo an apektado asin namemeligro man isunod an iba pang mga cooperativa nin electricidad, sabi pa kan parataram kan Casureco III.\nIgwa nang pig-aandam na resolusyon an BECA sa committee ni Poe nganing saindang ipadara an pusog na pagcontra asin kinukundenar an propuestong ley na kulang sa konsultasyon sa apektadong consumedores asin manijamiento.\nAn franchise application kan BLPC dati nang iginilid sa 17th Congress alagad binuhay ni Cong LRay an bill sa 18th Congress na dagos nang nakasakat sa senado.\nSinabi pa kan enot na committee hearing sa congreso an Energy Regulatory Commission (ERC) nagpatanid na dakula an posibilidad na magdoble an tarifa sa kuryente kun saro nang pribado an pagpadalagan kan cooperativa nin electricidad.\nAfuera pa kaini, nahahadit an mga empleados na makakadanay sinda sa peligro na mawaran man trabajo.\nSa Ciudad nin Naga, an Casureco II amay nang nag-aandam kan isyu sa pagsa pribado kan cooperativa asin an saindang ginigibong pagcontra sa paagi kan Black Friday protest.\nSainda pig-eehemplo an nangyayari sa Albay Power and Energy Corporation na dating ALECO na dakul na mga empleado an nawaran trabajo nagparalangkaw pa an tarifa sa kuryente asin nagrereclamo an miembros-consumedores huli kan rurong serbisyo halangkaw pa an tarifa. (dpa)


Kultura nin pagláom (A Yearender)\nSA TAHAW nin mga katikapohan, krisis pang-ekonomiya, durulak sa pulitika, asin iba pang mga remalasong padagos tang namamate sa satong rona, nakakaogmang an pagtulod sa kulturang Bikolnon minadanay na makusog asin maliwanag an dalan na inaagihan. Sa pagtapos kan taon 2008, malinaw an katotoohan na kadakol pa an aanihon na balaog huli sa mga pagtanom na nangyari ngunyan na taon. Balikan ta an mga nangyari sa taon na ini sa lado kan kulturang Bikolnon.\nEnero nahiling ta an pagbungsod kan “Pusûánon”, pan-tolong libro nin mga rawitdawit kan premyadong parasurat na si Kristian S. Cordero. An nagdadakol na mga publikasyon nin mga obrang panliteratura sa Bikol minapahiling nin nagkukusog na sulog kan literturang Bikolnon.\nSa bulan Pebrero ginibo an “Aklat Ani sa Taon kan Kino” na tinutulod ni Gode Calleja sa Legaspi City, kun sain tiniripon an mga publikasyon sa Bikol sa paagi nin booksale asin exhibit. Sa bulan na Pebrero man na iyo an National Arts Month nagbisita si National Artist for Literature Francisco Sionil Jose sa Naga na dara an hulit na padagos pang pagpakusog kan sadiri tang kultura.\nSarong tabang sa pundasyon kan pag-aadal Bikolnon an thesis ni Jason Chancoco na “Pagsasatubuanan: Modernistang Poetikang Bikolnon” sa pagtapos niya kan AB Literature sa Ateneo de Naga University kan Marso. Ini an enot na thesis dapit sa literaturang Bikol na sinurat sa tataramon na Bikol, naghawan ini nin dakulang posibilidad sa masurunod na henerasyon nin mga pag-aadal kan satong kultura. Marso man nangyari an enot na “Kantaramon” sa Lolo’s Bar na nagin katiriponan kan mga Bikolanong parasurat asin paratulod kan literatura.\nSa bulan na Abril, nadalan sa entablado kan Plaza Quezon (asin sa TV) an “Kantaramon Dos” na pinadrinuhan kan lokal na gobyerno kan Naga asin man kan Kabulig-Bikol.\nMagayon na sambiton an padagos na pagkolekta kan mga Bikol oral narratives sa pamamayo kan propesor sa AdNU na si Dr. Cyril Conde. Manlaenlaen na mga aktibidad na an nahihimo kan pag-aadal na ini, arog kan Oral Storytelling Contest na nangyari sa bulan na Mayo.\nMatrayumpong napangyari sa bulan na Hulyo an “Pagtukdo, Pagsurat Bikolnon” na pinadrinuhan kan Naga College Foundation asin kan Kabulig-Bikol kaiba naman an nagkakapirang mga institusyon. Sa pagtiripon na ini, naiheras sa satong mga paratukdo asin mga parasurat an mga esensyal na bagay sa satong sadiring literatura, pasabong kan paaboton man na eksena sa satong mga lokal na akademiya—literaturang Bikol na bako sanang binabasa asin inaapresyar, kundi sarong literaturang tinotokdo asin inaadalan sa mga eskwelahan sa laog asin luwas kan Kabikolan. Sa bulan man na Hulyo naaraman kan kagabsan an panggana ni Kristian Cordero kan NCCA Writers Prize para sa koleksiyon niya nin mga rawitdawit na may titulong “Segunda Mano.”\nSa bulan nin Agosto, tinawan onra kan Unyon ng mga Manunulat sa Pilipinas (UMPIL) an Aréjola Foundation for Social Responsibility, Inc. para sa mga pagtulod kaini sa kultura asin literaturang Bikol. Ginawadan an AFRSI kan prestihiyosong Gawad Pedro Bucaneg na pagmidbid sa sarong institusyon na an pagtulod sa kultura dapat pangarogan kan gabos.\nSa bulan ni Ina, Setyembre, ginana kan mga hoben na parasurat an ika-5 Premio Tomas Arejola para sa Literaturang Bikolnon. Pinangenotan kan Irigenyong si Joner Cañeba an mga nanggana sa pagguno niya kan premyong ‘Parasurat kan Taon’. Sa bulan man na Setyembre binungsod an bagong nobela na “Awit ni Kadunung” kan Oasnon na nobelistang si Abdon M. Balde Jr.\nNobyembre binungsod man kan Daragenyong pararawitdawit na si Marne L. Kilates an “Mostly in Monsoon Weather: Poems Past and Revisited”. Nobyembre 15, National Book Awards, nagpahiling kan orag kan mga Bikolano sa disiplina kan Letra. Nagin finalist an nagkakapirang Bikolano: Fr. Joaquin Bernas para sa “A Living Constitution” (Law), Conrado de Quiros, “Tongues on Fire” (Essay/Nonfiction), Fr. Andrew Recepcion, “God’s Global Household” (Theology), Luis Cabalquinto, “Mannahatta Mahal”, Kristian Cordero, “Pusûánon”, asin an saindong lingkod para sa “Antisipasyon asin iba pang rawitdawit sa Bikol asin Ingles” (Poetry). Nagpuling National Book Awardees sinda Fr. Joaquin Bernas, Conrad de Quiros, Marne Kilates, asin man an saindong lingkod. Sa panggana kan “Antisipasyon” na sarong libro sa tataramon na Bikol, nagtutubod ako na pinahiling kan National Book Awards na tapos na an literary parochialism sa satong nasyon.\nBago matapos an taon, sa bulan na Disyembre, dakol na Bikolanong parasurat an nakaayon sa ANI 34, an literary journal kan Cultural Center of the Philippines. Kaiba sa mga contributors sinda Carlo Arejola, Jaime Jesus Borlagdan, Jose Jason Chancoco, Kristian Cordero, asin Jason Tabinas.\nLaóman ta na sa mga masurunod na taon, mahihiling ta an Kabikolan na may pusog na pangapotan sa sadiring kultura, historya, literatura, nahihiling na arte, asin iba pa na nagpapagamiaw sato sa kun siisay kita bilang sarong rona—mga apoon kan mga herwe kan Ibalong, dagang matalingkas, daga kan mga magagayon asin mga oragon.


Home / Albay / Bicol News / Daraga / News / Ama, ina, 6 anyos na aki, naaksidente sa motorsiklo sa Daraga\nAma, ina, 6 anyos na aki, naaksidente sa motorsiklo sa Daraga\nBicol Standard Thursday, March 09, 2017 Albay, Bicol News, Daraga, News\nDARAGA, Albay 03/09/17 (Bicol Standard) – Pigbubulong ngonian sa Bicol Regional Training and Teaching Hospital (BRTTH) sa Legaspi City an mag arama na nadisgracia sa motorsiklo na pasiring kuta sa Poblacion kan banwaan na ini.\nAn aksidente nangyari sa P-1, sa Brgy. Anislag digdi.\nBase sa report kan pulis, pigmamaneho ni Sonny Andres y Mutcha, 29, asin kasuno niya an saiyang agom na si Joan Andres y Marianas, 29, asin an saindang 6 anyos na aking si Joanna.\nAn mga victima taga P-1 kan Brgy. Del Rosario, Pilar, Sorsogon.\nAfuera kan mag arama, nabudalan pa kan dimalas na vehiculo an mga naglalakaw sa tinampo na nabisto sa pangaran na Jomas, taga Brty. Potiao, Pilar, Sorsogon asin Cesar Espayos, na taga Villahermosa sa banwaan na ini.\nAn tulong miembros kan familya Andres asin an duwang iba pang mga victima an pigbubulong sa hospital.\nSegun sa report, an strictong ipigpapaotob digdi an ordinansa na nagbabawal sa pagsuno nin aki na an edad 7 anyos paibaba.\nAlagad, apisar kan pagbawal kan bagay na ini sa ordinansa, dakul pa guiraray an nanonotaran na nagbabalga.\nAma, ina, 6 anyos na aki, naaksidente sa motorsiklo sa Daraga Reviewed by Bicol Standard on Thursday, March 09, 2017 Rating: 5


Distracted Driving Act dapat repasohon, sabi\nPabor an sektor nin transporte sa Bikol sa Anti-Distracted Driving Law o Acta Republica 10913, alagad kaipuhan repasohon giraray an implementing rules and regulations (IRR) asin tama sana na maghiro digdi an senado.\nPati na sa pagbugtak nin santo rosario sa atubangan kan chofer ipapangalad pa kan LTO maging pagpanguros ano sinda bakong catolico?\nIni an mga pahayag ni Rafael Duque, lider kan Bicol Transport Service Cooperative Federation na afuera kan isyu sa santo rosario maging an pagbugtak sana kan phones na dawa dai man gagamiton papakiaraman pa asin nagkakaigwa pa nin paribong na mga paliwanag an DOTr asin LTO asin iba pang mga isyu.\nUyon kami sa RA 10913 asin tama sana an lakdang kan nagkaperang mga senador na dapat suspendiron muna an implementasyon kan ley kun igwa pang mga conflicto sa IRR, sabi pa.\nNagkapera nang mga senador an nagpahayag na dapat repasohon muna an ley antes estrictong ipasunod.\nSinabi pa na dapat dai man ipangalad na naka-off an CP kun nasa pagviaje alagad uyon sinda na ipangalad mientras na nagmamanijo, arog kan pag-apod asin texting.\nAn transport group, congreso, chofer sa pampublico asin pribadong sasakyan nagpapabor na dapat suspendiron muna an ley nganing malinawan an publiko sa nagbabarangaan na paliwanag kan DOTr asin LTO sa pag-implementar kan IRR.\nSa LTO Bikol, kinumpirmar ni Regional Director Atty. Noreen Lutey na puon kan Mayo 18, 2017 sainda nang pig-iimplementar an Anti-Distracted Driving Act alagad dai pa nagdetalye kun igwa na sindang nagkadarakop na mga motorista na nagsisinutil sa ley.\nSaro sa mga ginigibong lakdang kan LTO iyo an pagpaliwanag sa publiko kan katuyohan kan ley huli ta ini para sa seguridad man sana kan chofer maging pribado man o pampasajerong vehiculos.\nSa LTO sa Ciudad nin Naga, si Eric Torrecampo Licensing Officer digdi nag-atubang sa mga chofer nin buses sa Bicol Central Station asin sa mga jeepney nganing ipaliwanag an RA 10913 na mayor na katuyohan digdi ipasabot na ma-implementar na an agencia.\nAn oficina rehiyonal kan agencia pinahiro na an mga district office sa anom na provincias kan Kabikolan nganing magtabang sa pagpaliwanag sa estrictong pag-implementar kan ley.\nAn mga magsisinutil cacastigohon nin multang P5,000 sa premirong pagkakalasa, P10,000 sa ika-duwang pagkakasala asin sa ika-tolong pagkakasala - P15,000 kabale na an suspension kan licencia sa pagmanijo sa laog nin tolong bulan (DPA)


BASAHON SA Albanian Aleman Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Español Estonian Ewe Finnish Ga Griego Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Myanmar Papiamento (Curaçao) Polish Portuguese Pranses Romanian Samoan Sepedi Setswana Shona Silozi Sinhala Slovak Slovenian Sranantongo Swahili Swedish Thai Tsonga Ukrainian Urdu Vietnamese Zulu\n‘ANONG klase nin tiggutom?’ an tibaad ihapot nindo. Sarong tiggutom kun dapit sa espirituwal na kakanon! Ihinula nin sarong propetang Hebreo kan suanoy an tiggutom na ini: “‘Uya! May mga aldaw na maabot,’ sabi kan Soberanong Kagurangnan na Jehova, ‘asin mapadara ako nin tiggutom sa daga, sarong tiggutom, bakong sa tinapay, asin pagkapaha, bakong sa tubig, kundi sa pagdangog kan mga tataramon ni Jehova.’” (Amos 8:11) Tanganing makatabang sa paghale kan espirituwal na tiggutom, an 48 miembro kan ika-112 klase kan Paadalan sa Biblia kan Watchtower sa Gilead, na yaon sa Patterson, Nueva York, mapasiring sa 19 laen-laen na nasyon sa 5 kontinente asin isla.\nSinda maduman na igwa nin, bakong literal na karne asin tipasi, kundi kaaraman, eksperyensia, asin pagsasanay. Sa laog nin limang bulan naggibo sinda nin konsentradong pag-adal sa Biblia tanganing pakosogon an saindang pagtubod para sa paglilingkod bilang misyonero sa mga langtad sa ibang nasyon. Kan Marso 9, 2002, an 5,554 nag-atender sa programa nin gradwasyon naghinanyog na may dakulang kaogmahan.\nSa entusiastikong paagi binuksan an programa ni Stephen Lett, na naglilingkod bilang miembro kan Namamahalang Grupo kan Mga Saksi ni Jehova. Inako nia sa espesyal na paagi an dakol na nagdadalaw na bisita hale sa manlaenlaen na parte kan kinaban. Dangan iinaplikar nia an mga tataramon ni Jesus, “Kamo iyo an liwanag kan kinaban” sa gibohon kan magigin mga misyonero. (Mateo 5:14) Ipinaliwanag nia: ‘Sa mga destino nindo “paliliwanagon” nindo an manlaenlaen na aspekto kan makangangalas na mga gibo ni Jehova, na pinapangyari na maheling kan mga sadiosan an puso an kagayonan ni Jehova asin an saiyang mga katuyohan.’ Inenkaminar ni Tugang na Lett an mga misyonero na gamiton an liwanag kan Tataramon nin Dios sa pagbuyagyag kan kadikloman kan falsong mga doktrina asin magtao nin giya sa mga naghahanap kan katotoohan.\nMahalagang Marhay an Tamang Aktitud Tanganing Magin Mapanggana\nPagkatapos kan pambukas na pahayag kan tsirman, itinao ni Baltasar Perla, miembro kan Komite kan Sanga sa Estados Unidos, an enot kan serye nin mga pahayag tanganing tabangan an mga magradwar na magin mapangganang mga misyonero. Detalyadong ipinaliwanag nia an temang “Magmapuso Ka Asin Magmakosog Patin Humiro.” (1 Cronica 28:20) Si Hadeng Salomon kan suanoy na Israel nag-ako nin masakit na asignasyon na gumibo nin sarong bagay na nungka nia pang nagibo bago kaiyan—an magtogdok nin sarong templo sa Jerusalem. Si Salomon talagang huminiro, asin sa pagsuportar ni Jehova an templo natapos. Iinaaplikar an leksion sa klase, si Tugang na Perla nagsabi: ‘Nag-ako kamo nin bagong asignasyon, an pagigin misyonero, asin kaipuhan kamong magin mapuso asin makosog.’ Tunay nanggad na naranga an mga estudyante sa asegurasyon na dai sinda babayaan o pababayaan ni Jehova basta magdanay sana sindang dayupot sa saiya. Natudok ni Tugang na Perla an boot kan mga nagdadangog sa pagkonklusyon paagi sa personal na komento: ‘Dakula an magigibo nindong karahayan bilang mga misyonero. An mga misyonero an nagdara kan katotoohan sa sakong pamilya asin sa sako!’\n“Maglaom ki Jehova Para sa Kapangganahan” an tema kan pahayag na itinao ni Samuel Herd, saro pang miembro kan Namamahalang Grupo. Poponan kan mga estudyante an karera sa pagmimisyonero, asin an saindang kapangganahan minadependeng marhay sa saindang relasyon ki Jehova. Sinadol sinda ni Tugang na Herd: ‘Duminakol nang marhay an saindong kaaraman sa Biblia paagi sa saindong pag-adal sa Gilead. Kamo magayagayang nag-aako. Alagad ngonyan, tanganing tunay na magin mapanggana, kaipuhan nindong ponan na itao an saindong nanodan.’ (Gibo 20:35) An mga misyonero magkakaigwa nin dakol na oportunidad sa paggibo kaini mantang “ibinububo” ninda an saindang sadiri para sa iba.—Filipos 2:17.\nAnong panhuring hatol an itatao kan mga instruktor sa mga estudyante? Ibinasar ni Mark Noumair an saiyang tema sa Rut 3:18, “Tumukaw Kang Daing Girong Sagkod na Maheling Mo an Kaluluwasan kan mga Bagay na Ini.” Ginagamit an halimbawa ni Noemi asin Rut, inenkaminar kan ispiker an mga magradwar na magkaigwa nin lubos na kompiansa sa mga areglo na inestablisar kan daganon na organisasyon nin Dios asin na igalang an teokratikong autoridad. Pinupukaw an puso kan mga estudyante, si Tugang na Noumair nagsabi: ‘Tibaad may mga panahon na dai nindo nasasabotan kun taano ta ginibo an sarong desisyon na nakakaapektar sa saindo o na tibaad makosog an opinyon nindo na an sarong bagay maninigong gibohon sa ibang paagi. Ano an gigibohon nindo? Matindog daw kamo asin kamo na mismo an magibo nin paagi o kamo daw “[matukaw na] daing girong,” na nananarig sa paggiya nin Dios, kompiado na, pag-abot nin panahon, an pangyayarihon sana niang magin resulta iyo an karahayan?’ (Roma 8:28) An sadol na ‘magkonsentrar sa pagpaoswag sa intereses kan Kahadean, na nagririsa sa ginigibo kan organisasyon ni Jehova imbes na sa mga personalidad,’ daing duda na mapapakinabangan na marhay kan magigin mga misyonero sa saindang mga destino sa ibang nasyon.\nSi Wallace Liverance, na dating misyonero mismo asin naglilingkod na ngonyan bilang instruktor sa Gilead, an nagtao kan pinal na diskurso sa enot na serye nin mga pahayag. An tema kan saiyang pahayag iyo an “Magdanay na Nakapokus, Magdanay sa Paglilingkod sa Dios.” Ipinaheling nia na namansayan ni propeta Daniel paagi sa pakaheling sa pagbagsak kan Babilonya asin sa ihinula ni Jeremias na an pakabutas kan mga Israelita hale sa pagkabihag harani na. (Jeremias 25:11; Daniel 9:2) Si Daniel may pakamansay sa iskedyul ni Jehova, asin nakatabang iyan sa saiya na magdanay na nakapokus sa paghahayag kan katuyohan nin Dios. Sa kabaliktaran, an mga Israelita kan kaaldawan ni propeta Haggeo nagsabi: “Dai pa nag-abot an panahon.” (Haggeo 1:2) Dai ninda namansayan an panahon na kinabubuhayan ninda, nakapokus sinda sa sadiri nindang mga kaginhawahan asin pagpakontento sa sadiri, asin binayaan an gibohon na huli kaiyan sinda pinatalingkas sa Babilonya, an pagtogdok liwat kan templo. Si Tugang na Liverance nagkonklusyon: “Kaya magdanay na nakapokus paagi sa pagsaisip kan katuyohan ni Jehova sa gabos na panahon.”\nAn instruktor sa Gilead na si Lawrence Bowen an nangenot sa kabtang na may temang “Binebendisyonan ni Jehova an mga Naggagamit kan Buhay na Tataramon.” (Hebreo 4:12) Tinotokar kan kabtang na ini an mga eksperyensia sa langtad kan klase, na itinatampok kun paano binebendisyonan ni Jehova an mga naggagamit kan Biblia kun naghuhulit asin nagtotokdo. Idinoon kan nangengenot na si Jesu-Cristo nagpaheling nin marahay na halimbawa para sa gabos na ministro nin Dios: ‘Onestong masasabi ni Jesus na an itinokdo nia bakong hale sa saiya, kundi itinaram nia an Tataramon nin Dios.’ An katotoohan narekonoser kan mga sadiosan an puso asin naghimate sinda nin positibo dian. (Juan 7:16, 17) Totoo man iyan ngonyan.\nAn Pagsasanay sa Gilead Sinasangkapan an Saro Para sa Gabos na Marahay na Gibo\nSunod, ininterbio kan haloy nang mga miembro kan pamilyang Bethel na si Richard Abrahamson asin Patrick LaFranca an anom na naggradwar sa Gilead na naglilingkod na ngonyan sa laen-laen na klase nin espesyal na paglilingkod nin bilog na panahon. Naenkaminar an mga naggradwar sa ika-112 klase kan madangog ninda na pakalihis nin mga taon an anom na iyan, ano man an saindang asignasyon sa presente, padagos na ginagamit an pagsasanay na inako ninda sa Gilead may koneksion sa pag-adal sa Biblia, mga pradyek nin pagsiyasat, asin sa marahay na pakiibaiba sa mga tawo.\nItinao ni Theodore Jaracz, miembro kan Namamahalang Grupo, an pangenot na diskurso kan programa. Iyan may titulong “Kun Ano an Nagigibo kan Pagtagal sa Pagkaongis ni Satanas.” Sa nakaaging limang bulan, an mga estudyante nag-eerok sa mamomoton asin teokratikong kamugtakan. Minsan siring, arog kan idinoon sa pag-adal ninda sa kuarto kan klase, kita nabubuhay sa kinaban kan kaiwal. An banwaan ni Jehova inaatake sa bilog na kinaban. (Mateo 24:9) Ginagamit an nagkapirang pagkasaysay sa Biblia, idinoon ni Tugang na Jaracz na ‘kita an espesyal na pinupunteriya kan Diablo. Kaipuhan na pakosogon niato an satong relasyon ki Jehova asin magin marigon sa pag-atubang sa mga pagbalo.’ (Job 1:8; Daniel 6:4; Juan 15:20; Kapahayagan 12:12, 17) Si Tugang na Jaracz nagkonklusyon na sa ibong nin nagpapadagos na pagkaongis sa banwaan nin Dios, ‘mayo nin ano man na armas na gigibohon tumang sa sato, arog kan sinasabi sa Isaias 54:17, na magkakaepekto. Seseguradohon ni Jehova na kita makaliligtas sa sadiri niang panahon asin paagi.’\nHuling “biyong nasangkapan,” an mga naggradwar sa ika-112 klase sa Gilead daing duda na dakula an magigibo sa paghale kan tiggutom sa espirituwal na kakanon sa mga nasyon na paglilingkodan ninda. (2 Timoteo 3:16, 17) Galaga niatong inaantisipar an mga bareta manongod sa pagdara ninda kan masustansiang mensahe sa mga tawo sa mga nasyon na ini.\nESTADISTIKA KAN KLASE\nBilang nin mga nasyon na irinepresentar: 6\nBilang nin mga nasyon na inasignaran: 19\nBilang nin mga estudyante: 48\nPromedyong edad: 33.2\nPromedyong taon sa katotoohan: 15.7\nPromedyong taon sa bilog na panahon na ministeryo: 12.2\nAn Ika-112 Naggradwar na Klase kan Paadalan sa Biblia kan Watchtower sa Gilead\nSa lista sa ibaba, an bilang kan mga raya poon sa atubangan pasiring sa likod, asin an mga ngaran nakalista poon sa wala pasiring sa too sa kada raya.\nI-share I-share Maabot Na an Ayuda Para sa Tiggutom!


P260M na SLF lusot na sa SP\nMatapos an halawig na mga deliberasyon sa Sangguniang Panlungsod kan Ciudad nin Naga sa propuestong P260 milyon na sanitary landfill (SLF) na-aprobaran man giraray sa sesyon regular sa aldaw nin mga puso, Febrero 14 matapos ipresentar kan Technical Working Group (TWG) an saindang pinal na feasibility study kan tatambakan basura sa Barangay San Isidro.\nAlagad kinakaipuhan magsumiter giraray kan saindang final report an TWG sa Sangguniang Panlungsod.\nPuponan tolos an proyecto sa paagi kan inicial na P25 milyon gikan sa Economic Development Fund alagad an kakulangan na P168 milyon sa P260M na cantidad kan proyecto posibleng utangon sa bangko defende sa fondo kan City Hall na hinahalat muna an recomendasyon kan Budget Office mientras na piglalaoman matatapos an SLF nurong taon asin target na maging operational sa Abril 2018, sabi ni Consejal Salvador Del Castillo, pamayo kan Committee on Environment.\nnagpresentar kan saindang feasibility study an TWG na pinamamayohan ni City Planning Officer Willy Prilles asin sa sesyon kan Febrero 14 nagkulpa na si halawig na mga debate sa isyu kan fondo, pagpaconstruhir nin tinampo asin kun perang taon an buhay kan SLF.\nPinaboran kan SP an propuesto kan TWG sa Option B – na gagamiton an 4.85 hektaryang lote na gagastosan nin P260M asin an buhay kaini malawig nin 10.3 taon mientras na iginilid na an Option A – para sana sa tolong taon na operasyon kan basurahan na gagastosan nin P203M alagad an buhay kaini sundo sana sa 2.8 taon.\nSinabi ni Bise Alcalde Nelson Legacion dawa inabot nin perang bulan an pag-aadal kan TWG asin deliberasyon sa SP mas naging positivo an resulta huli ta napatama asin nagbaba pa si cantidad hale sa dating P273 milyon naghuros sa P260 milyon.\nNaka-minus pa nin tres kilometros sa halawig na distancia kan tinampo pasiring sa lugar kan SLF mabakal nin lote sa Sitio Langon pasiring sa zona siete kan Brgy. San Isidro, an lakdang na ini saro sa pigtulod ni Consejal Del Castillo nganing mapalipot an viaje kan mga dump truck asin makakatipid pa sa gasolina.\nAn deliberasyon sa SLF pinunan kan Junio 2016 mientras na an TWG nagpuon sa pag-aadal kan propuestong proyecto kan Septiembre 2016 asin kan Enero 24, 2017 nagpresentar kan enot na ginibong feasibility study alagad sa aldaw kan mga puso, Febrero 14 nagkulpa na si dakul na mga kapotan sa miembros kan SP sagcod na pinaboran an pinakahuring feasibility study.\nPakatapos kan sampulong taon na buhay kan SLF piglalaoman na marerealisar na an haloy nang pangiturogan na Waste to Energy Project, sabi pa ni Del Castillo.\nAn Department of Environment and Natural Resources pigmamandohan an gabos na LGU na dapat magkaigwa nin sadiring SLF base sa Republic Act 9003 o mas midmid sa Ecological Solid Waste Management Act of 2000.


City Hall nagcrear Muslim Affairs Office\nAn pamayo kan Maranao Guild for Solidarity (MGS) Inc. tinukahan kan City Hall nganing iyo an mamahala kan Muslim Affairs Office (MAO) epektibo kan Enero 1, 2020 alagad ‘one man soldier’ na namumugtak an saindang opisina sa Lingkod Barangay Affairs Office kan ciudad.\nSi Mike Mustapha, presidente kan MGS nagpahayag sa Bicol Mail na premirong nangyari sa mga LGU sa rehiyon cinco na an City Hall nagbugtak nin opisina para sa grupo kan Muslim.\nAn MGS, sarong Muslim Community sa Ciudad nin Naga na nag-eerok sa Barangay Concepcion Pequena asin igwa na sinda digdi nafundar na Mosque na pigdadayo kan iba mga Muslim hali sa ibang mga barangay kan ciudad.\nMaabot sa 300 na miembros kan comunidad nag-eestar na digdi sa laog nin labi sa veinte años.\nAlagad piglinaw kan lider kan Muslim na pignombrahan siya ni Alcalde Nelson Legacion bilang contractual employee kan ciudad.\nSaro sa saiyang misyon na tinaong trabajo kan jefe ejecutivo kan City Hall iyo na aramon an mga pangaran asin pera na an mga nag-eestar digdi maging si mga bagohan na naglalaog sa ciudad na mga Muslim.\nSinabi pa kan MGS na saro sa saindang hinagad na kun ano man na programa o proyecto sa Muslim Community dapat ikonsulta sa sainda.\nAlagad kabali sa saiyang trabajo iyo an paghaman nin mga plano asin ano man na iimplementar na proyecto sa saindang comunidad. (DPAureus)